ตัวเลขก.พ.แข็งแกร่ง คาดหนุนจีดีพีไตรมาสแรก6%
&nbsp;
11 ส.ค. 2554

.....ศูนย์วิจัยกสิกรไทย
ภาพรวมตัวเลขเศรษฐกิจล่าสุดเดือน ก.พ. 2553 ที่รายงานโดยธนาคารแห่งประเทศไทย (ธปท.) สะท้อนถึง การขยายตัวอย่างต่อเนื่อง และครอบคลุมในทุกภาคเศรษฐกิจของไทย
โดยเครื่องชี้ทางเศรษฐกิจส่วนใหญ่ ได้แก่ ดัชนีการบริโภคภาคเอกชน ดัชนีการลงทุนภาคเอกชน ดัชนีการผลิตภาคอุตสาหกรรม รายได้เกษตรกร และการส่งออก ปรับตัวดีขึ้นทั้งเมื่อเทียบกับเดือนก่อนหน้า (MoM) และเมื่อเทียบกับช่วงเดียวกันปีก่อน (YoY)
ภาพรวมเครื่องชี้เศรษฐกิจขยายตัวดีกว่าที่คาด ดัชนีการอุปโภคบริโภคภาคเอกชน (ขยายตัว 9.7%) ดัชนีการลงทุนภาคเอกชน (ขยายตัว 11.4%) ดัชนีผลผลิตอุตสาหกรรม (ขยายตัว 30.3%) รายได้เกษตรกร (ขยายตัว 23.2%) และการส่งออก (ขยายตัว 23.5%) ขยายตัว (YoY) อย่างต่อเนื่องในเดือน ก.พ. ซึ่งเป็นสภาวะที่บ่งชี้ว่า “เส้นทางการฟื้นตัวของเศรษฐกิจไทยมีความมั่นคงมากขึ้น” 
แม้ปัจจัยความไม่แน่นอนทางการเมืองในประเทศจะยังไม่ส่งผลกดดันทิศทางของเครื่องชี้เศรษฐกิจในประเทศในภาพรวม (ทั้งการบริโภค การลงทุน และการผลิตภาคอุตสาหกรรม) เนื่องจากการขยายตัวของเครื่องชี้เศรษฐกิจดังกล่าวได้รับแรงหนุนส่วนหนึ่งมาจากฐานเปรียบเทียบที่ต่ำในช่วงเดียวกันปีก่อนหน้า
อย่างไรก็ดี ความกังวลต่อเสถียรภาพทางการเมืองในประเทศเริ่มกลับมาส่งผลกดดันความเชื่อมั่นผู้บริโภคแล้ว ดังสะท้อนจากดัชนีความเชื่อมั่นผู้บริโภคที่ปรับตัวลงสู่ระดับ 78.4 ในเดือน ก.พ. 2553 จากระดับ 79.3 ในเดือน ม.ค. 
ทั้งนี้ คงไม่สามารถปฏิเสธว่า ปัจจัยการเมืองเป็นประเด็นที่สำคัญต่อเส้นทางการฟื้นตัวของเศรษฐกิจไทยในระยะถัดไป โดยเฉพาะอย่างยิ่งในส่วนของการใช้จ่ายเพื่อการบริโภค/การลงทุนภาคเอกชน ตลอดจนการผลักดันรายจ่ายในส่วนของโครงการภาครัฐ
โดยสรุป ศูนย์วิจัยกสิกรไทยมองว่าภาพรวมของเครื่องชี้เศรษฐกิจไทยในช่วง 2 เดือนแรกของปี 2553 มีทิศทางที่แข็งแกร่งกว่าที่คาด ซึ่งแม้ว่าส่วนหนึ่งจะได้รับอานิสงส์มาจากฐานเปรียบเทียบที่ต่ำในช่วงเดียวกันปีก่อนหน้า
แต่ก็ไม่สามารถปฏิเสธว่า โมเมนตัมของการฟื้นตัวทางเศรษฐกิจที่เกิดขึ้นตั้งแต่ในช่วงปลายปี 2552 ยังคงมีต่อเนื่องมายังช่วงไตรมาสแรกของปี 2553 ดังจะเห็นได้จากการขยายตัวต่อเนื่องในส่วนของเครื่องชี้ด้านการบริโภคการลงทุนภาคเอกชน รายได้เกษตรกร การท่องเที่ยว และการส่งออก
ดังนั้น ศูนย์วิจัยกสิกรไทยจึงยังคงคาดการณ์ว่า เศรษฐกิจไทยน่าที่จะขยายตัวในอัตราที่ไม่ต่ำกว่า 6% (YoY) ในไตรมาส 1/2553 ซึ่งดีขึ้นเมื่อเทียบกับที่ขยายตัว 5.8% ในไตรมาส 4/2552
แต่กระนั้นก็ดี สถานการณ์การเมืองที่กลับเข้ามาเป็นปัจจัยที่สร้างความไม่แน่นอนให้กับเส้นทางการฟื้นตัวของเศรษฐกิจไทยตั้งแต่ในช่วงเดือน มี.ค. 2553 นั้น อาจส่งผลกดดันความเชื่อมั่นของภาคเอกชน และส่งผลกระทบต่อเศรษฐกิจไทยในภาพรวม 
แต่ระดับความรุนแรงของผลกระทบอาจอยู่ในช่วง 0.21% ของจีดีพี ขึ้นอยู่กับความรุนแรงของการเผชิญหน้าทางการเมือง ซึ่งก็ยังคงเป็นประเด็นที่ต้องติดตามอย่างใกล้ชิดต่อไป